Diari Oficial de la Generalitat Valenciana


Sumari del DOGV 813, del 28-04-1988 (1988/810997)

ORDRE de 18 d'abril de 1988, de la Conselleria de Treball i Seguretat Social, per la qual es convoquen ajudes per a la integració laboral del disminuït.
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/04/18/(1)/dof/vci/html**

### Dades del document

Número de DOGV
:   813

Data del DOGV
:   28-04-1988

Secció del DOGV
:   DISPOSICIONS GENERALS

Número del document
:   1988/810997


Data del document
:   18-04-1988

Organisme emissor
:   Conselleria de Treball i Seguretat Social

Tipus de document
:   Ordre

Correcció d'errades

Ordre de 18 d'abril, de la Conselleria de Treball i Seguretat Social, per la qual es convoquen ajudes per a la integració laboral del minusvàlid.  
La Llei 13/82, de 7 d'abril, d'Integració Social dels disminuïts disposa en el Títol VII, de la Integració Laboral, que es fomentarà l?ocupació dels treballadors disminuïts desocupats mitjançant l?establiment d'ajudes que faciliten llur integració laboral.  
Aquesta política de suport a l?ocupació del col·lectiu abans esmentat s'instrumenta fonamentalment a través de les vies següents: l?incentiu a la contractació d'empreses de qualsevol forma jurídica; mitjançant la creació dels denominats en l'article 43 de la norma susdita Centres Especials d'Ocupació; igualment a través de la fórmula d'integració en empreses d?economia social o l?establiment com a treballadors autònoms, o per compte propi, quan llur discapacitat així ho permeta.  
D'acord amb el manament establert per l?esmentada llei 13/83, les Ordres ministerials de 21 de febrer de 1986 i 19 de gener de 1988 preveuen una sèrie d'ajudes dirigides a la consecució de la finalitat última com és la integració social a través del treball.  
El Reial Decret 268/85, de 23 de gener, transfereix a la Comunitat Valenciana la competència i les funcions en matèria d'integració laboral del disminuïts i el Decret 7/85, de 18 d'abril, del President de la Generalitat, assigna aquestes funcions a la llavors Conselleria de Sanitat, Seguretat Social i Treball, a hores d'ara Conselleria de Treball i Seguretat Social (Decret 114/85, de 25 de juliol, de la Generalitat Valenciana).  
Conseqüentment, aquesta Conselleria ha d'articular la normativa que possibilite la concessió de les subvencions durant aquest exercici; en atenció d'aquests motius, i fent ús de les facultats que em són conferides per la Llei 5/1983, de 30 de setembre, del Govern Valencià i pel Decret 36/88, de 21 de març, del Consell de la Generalitat Valenciana, pel qual s'aprova el Reglament orgànic i funcional de la Conselleria de Treball i Seguretat Social.  
ORDENE:  
Article 1. Ajudes.  
S'estableix per a aquest any 1988, en l?àmbit de la Comunitat Valenciana, un programa dirigit a afavorir la integració laboral del disminuït, consistent en les ajudes següents:  
a) Subvencions que faciliten la creació de llocs de treball en els Centres Especials d'Ocupació.  
b) Subvencions destinades al manteniment de llocs de treball ocupats per disminuïts als Centres abans esmentats.  
c) Subvencions per tal d'afavorir la creació d'ocupació mitjançant el treball autònom.  
Article 2. Creació de llocs de treball en els Centres Especials d'Ocupació.  
La seua finalitat és finançar qualssevol iniciatives que generen col·locacions de caràcter estable per a treballadors desocupats disminuïts mitjançant la creació o l'ampliació de Centres Especials d'Ocupació.  
1. Es podran concedir a tal efecte les subvencions següents:  
1.1. Subvencions per a assistència tècnica, entent-la com l'assessorament i la formació empresarial, la realització d'estudis de viabilitat i organització, l?elaboració de projectes, l'assessorament comptable, econòmic, financer, comercial, jurídic o els estudis de mercat.  
L?assistència tècnica podrà ser concedida d'ofici o a instància de part, i es podrà realitzar amb caràcter individual per a cada centre o conjuntament per a un sector. El cost d'aquesta assistència tècnica podrà ser subvencionat totalment quan serà promoguda d'ofici.  
Altrament, se subvencionarà fins a un màxim del 50%.  
1.2. Subvenció parcial d'interessos dels préstecs que s'obtinguen de qualsevol Entitat de crèdit, que tinguen subscrit a tal efecte l?escaient conveni amb el Ministeri de Treball i Seguretat Social o amb la Generalitat Valenciana, en les condicions que s'hi determinen.  
2. Les subvencions anteriors no excediran en conjunt la quantia de 2.000.000 de pessetes per lloc de treball creat amb caràcter estable, tret de casos excepcionals que autoritze expressament l?Hble. Sr. Conseller de Treball i Seguretat Social.  
3. Podran ser beneficiaris de les subvencions regulades, els Centres Especials d'Ocupació o llurs promotors, qualsevol que siga la forma jurídica que aquells adopten.  
Article 3. Subvencions destinades al manteniment de llocs de treball.  
Els Centres Especials d'Ocupació podran obtenir a tal efecte les ajudes següents:  
1. Subvencions del cost salarial per un import màxim del 50% del salari mínim interprofessional corresponent al lloc de treball ocupat per disminuït que realitze una jornada laboral ordinària i que estiga en alta en la Seguretat Social.  
2. Bonificació del 100% de la quota empresarial a la Seguretat Social, incloses les d'accident de treball i malaltia professional i les quotes de recaptació conjunta.  
Aquestes subvencions seran deduïdes directament pels Centres Especials d'Ocupació, amb l'autorització prèvia de la Direcció General d'Ocupació i Cooperació, de les quotes a liquidar mensualment a la Seguretat Social, segons la normativa vigent en aquesta matèria.  
3. Subvencions per tal d'adaptar els llocs de treball i eliminar barreres arquitectòniques, en quantia màxima no superior a 300.000 PTA per lloc de treball, i sense que en cap cas excedesquen el 80% del seu cost.  
4. Subvencions per una sola vegada destinades a sanejar i equilibrar financerament i pressupostàriament els Centres Especials d'Ocupació i a proporcionar-los assistència tècnica en els termes que preveuen l?Ordre del Ministeri de Treball i Seguretat Social de 21 de febrer de 1986, i l?Ordre del Ministeri de Relacions amb les Corts i de la Secretaria del Govern, de 19 de gener de 1988.  
Article 4. Treball autònom.  
Els treballadors disminuïts desocupats que vulguen establir-se com a treballadors autònoms o per compte propi, podran rebre les subvencions següents:  
1. Subvenció parcial d'interessos, segons que preveu l'apartat 1.2. de l'article segon.  
2. Subvenció de fins a 400.000 PTA, per a inversió en capital fix.  
Article 5. Requisits.  
1. Les iniciatives o els projectes que opten pels beneficis regulats en l'article segon hauran de reunir els requisits següents:  
- Viabilitat tècnica, econòmica i financiera.  
- Suposar la creació de col·locació estable.  
- Que l?entitat o Centre especial sol·licitant estiga al corrent en el pagament de les obligacions amb la Seguretat Social, llevat que tinguen concedit ajornament o siguen Centres de nova creació.  
2. Seran requisits necessaris per tal de concedir les ajudes per establiment com a treballadors autònoms:  
- Que els treballadors disminuïts desocupats figuren inscrits com a tals en la corresponent Oficina de Col·locació.  
- Que el projecte presentat o l'activitat a realitzar tinga viabilitat tècnica i econòmica.  
3. A fi de poder accedir a les ajudes regulades pels articles segon i tercer, els Centres Especials d'Ocupació hauran de figurar inscrits en el Registre creat per Ordre de 10 d'abril de 1986, d'aquesta mateixa Conselleria. Quan els Centres siguen de nova creació i no hagen encetat llurs activitats, serà preceptiu haver-hi instat la qualificació i el registre previ a la sol·licitud de subvenció, quedant-ne l?efectivitat d'aquesta condicionada a la formalització.  
Article 6. Documentació.  
Simultàniament a la formalització de la sol·licitud de subvenció caldrà aportar-hi, per triplicat exemplar, la documentació que en cada cas s'assenyale en la mateixa sol·licitud.  
Article 7. Procediment.  
1. Les sol·licituds adreçades a l'Il·lm. Sr. Director General d'Ocupació i Cooperació es formalitzaran en els models que a l?efecte editarà la Conselleria de Treball i Seguretat Social.  
La presentació es farà davant les Direccions Territorials de la mateixa Conselleria adjuntant-hi la documentació indicada per a cada cas.  
2. Les Direccions Territorials instruiran l?expedient oportú amb verificació de la documentació aportada. Quan aquesta estiga incompleta es requerirà l?interessat, segons que preveu l'article 71 de la Llei de Procediment Administratiu.  
3. Després d'haver completat l'expedient, aquest serà tramés en termini de 10 dies, en duplicat exemplar, a la Direcció General d'Ocupació i Cooperació acompanyat per informe motivat respecte de la petició deduïda.  
4. Les sol·licituds de subvenció per manteniment de llocs de treball en els Centres Especials d'Ocupació es formalitzaran per trimestres naturals vençuts. Prèviament a la formalització hauran de presentar-se mensualment, abans de fer efectiva la liquidació de quotes a la Seguretat Social, els butlletins de cotització i els rebuts salarials per a llur conformitat.  
Article 8. Resolució i pagament.  
La Direcció General d'Ocupació i Cooperació adoptarà la resolució que escaiga vists l?expedient i les necessitats reals que se'n deriven. Prèviament a resoldre podrà demanar informe dels Organismes i les Entitats que considere oportuns.  
La resolució dictada haurà d'indicar la forma de pagament de la subvenció concedida, notificant-la als interessats, segons que preveu la Llei de Procediment Administratiu vigent, i se'n trametrà còpia a la Direcció Territorial corresponent.  
La concessió i quantia de les ajudes regulades per aquesta Ordre estaran condicionades, a més dels requisits específics ja assenyalats, a la disponibilitat pressupostària per a elles consignades.  
DISPOSICIONS ADDICIONALS  
Primera  
A l'efecte del que disposa aquesta norma, són Centres Especials d'Ocupació els definits i registrats segons que estableix l'Ordre de 10 d'abril de 1986, de la Conselleria de Treball i Seguretat Social.  
Segona  
Pel que no regula aquesta disposició serà d'aplicació el que estableix l?Ordre del Ministeri de Treball i Seguretat Social, de 21 de febrer de 1986.  
DISPOSICIO FINAL  
Aquesta Ordre, que vigirà l?endemà de la publicació en el Diari Oficial de la Generalitat Valenciana, tindrà efecte de l'1 de gener de 1988 al 31 de desembre d'enguany.  
València, 18 d'abril de 1988.  
El Conseller de Treball i Seguretat Social,  
MIGUEL DOMENECH I PASTOR


Còpia Permalink ELI